กฎกระทรวงกฎกระทรวงฉบับที่ ๑๕ (พ.ศ. ๒๕๖๐)ออกตามความในพระราชบัญญัติเครื่องแบบเจ้าหน้าที่ส่วนท้องถิ่นพ.ศ. ๒๕๐๙[๑] อาศัยอำนาจตามความในมาตรา๕ และมาตรา ๗ วรรคหนึ่ง แห่งพระราชบัญญัติเครื่องแบบเจ้าหน้าที่ส่วนท้องถิ่น พ.ศ. ๒๕๐๙รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ข้อ๑ ให้ยกเลิกความใน (๓) และ (๔)ของบทนิยามคำว่า เจ้าหน้าที่ส่วนท้องถิ่น ในข้อ ๒ แห่งกฎกระทรวงฉบับที่ ๑๑ (พ.ศ. ๒๕๔๒) ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. ๒๕๐๙ซึ่งแก้ไขเพิ่มเติมโดยกฎกระทรวง ฉบับที่ ๑๔ (พ.ศ. ๒๕๔๘) ออกตามความในพระราชบัญญัติเครื่องแบบเจ้าหน้าที่ส่วนท้องถิ่นพ.ศ. ๒๕๐๙ และให้ใช้ความต่อไปนี้แทน(๓) พนักงานส่วนท้องถิ่น ได้แก่ ข้าราชการองค์การบริหารส่วนจังหวัดพนักงานเทศบาล พนักงานส่วนตำบล พนักงานเมืองพัทยาและข้าราชการหรือพนักงานขององค์กรปกครองส่วนท้องถิ่นอื่นที่มีกฎหมายจัดตั้งซึ่งได้รับการบรรจุและแต่งตั้งให้ปฏิบัติราชการโดยได้รับเงินเดือนจากเงินงบประมาณหมวดเงินเดือนขององค์กรปกครองส่วนท้องถิ่น หรือจากเงินงบประมาณหมวดเงินอุดหนุนของรัฐบาลที่ให้แก่องค์กรปกครองส่วนท้องถิ่นและองค์กรปกครองส่วนท้องถิ่นนำมาจัดเป็นเงินเดือนของข้าราชการหรือพนักงานส่วนท้องถิ่น(๔)ลูกจ้างประจำ ได้แก่ ลูกจ้างประจำขององค์การบริหารส่วนจังหวัด เทศบาลองค์การบริหารส่วนตำบล และเมืองพัทยาข้อ๒ ให้ยกเลิกความในหมวด ๒เครื่องแบบพนักงานองค์กรปกครองส่วนท้องถิ่นแห่งกฎกระทรวง ฉบับที่ ๑๑ (พ.ศ. ๒๕๔๒)ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. ๒๕๐๙และให้ใช้ความต่อไปนี้แทนหมวด ๒เครื่องแบบพนักงานส่วนท้องถิ่น ข้อ ๓ ให้ยกเลิกความในข้อ๖ และข้อ ๗ แห่งกฎกระทรวง ฉบับที่ ๑๑ (พ.ศ. ๒๕๔๒) ออกตามความในพระราชบัญญัติเครื่องแบบเจ้าหน้าที่ส่วนท้องถิ่นพ.ศ. ๒๕๐๙ และให้ใช้ความต่อไปนี้แทนข้อ ๖ เครื่องแบบปฏิบัติราชการของพนักงานส่วนท้องถิ่นมีลักษณะและส่วนประกอบเช่นเดียวกับเครื่องแบบปฏิบัติราชการของสมาชิกสภาท้องถิ่นและผู้บริหารท้องถิ่นเว้นแต่อินทรธนูให้ใช้อินทรธนูอ่อนมีลาย ดังต่อไปนี้พนักงานส่วนท้องถิ่นตำแหน่งประเภทวิชาการ ระดับเชี่ยวชาญ ตำแหน่งประเภทอำนวยการท้องถิ่น ระดับสูงและตำแหน่งประเภทบริหารท้องถิ่น ระดับสูง มีแถบกว้าง ๓ เซนติเมตรติดทางต้นอินทรธนู ๑ แถบ และแถบกว้าง ๑ เซนติเมตร ติดเรียงต่อไปอีก ๑ แถบแถบแรกห่างจากต้นอินทรธนู ๕ มิลลิเมตร และแถบต่อไปเว้นระยะห่างกัน ๕ มิลลิเมตรแถบบนขมวดเป็นวงกลมขนาดวัดเส้นผ่าศูนย์กลางวงใน๑ เซนติเมตร และบนกึ่งกลางแถบกว้าง ๓ เซนติเมตร ให้ติดตราครุฑพ่าห์ทำด้วยโลหะสีทองสูง๒.๕ เซนติเมตรพนักงานส่วนท้องถิ่นตำแหน่งประเภททั่วไป ระดับอาวุโส ตำแหน่งประเภทวิชาการระดับชำนาญการและระดับชำนาญการพิเศษ ตำแหน่งประเภทอำนวยการท้องถิ่นระดับต้นและระดับกลาง ตำแหน่งประเภทบริหารท้องถิ่น ระดับต้นและระดับกลางมีแถบกว้าง ๓ เซนติเมตร ติดทางต้นอินทรธนู ๑ แถบ และแถบกว้าง ๑ เซนติเมตรติดเรียงต่อไปอีก ๑ แถบ แถบแรกห่างจากต้นอินทรธนู ๕ มิลลิเมตร และแถบต่อไปเว้นระยะห่างกัน๕ มิลลิเมตร แถบบนขมวดเป็นวงกลม ขนาดวัดเส้นผ่าศูนย์กลางวงใน ๑ เซนติเมตรพนักงานส่วนท้องถิ่นตำแหน่งประเภททั่วไป ระดับชำนาญงาน และตำแหน่งประเภทวิชาการระดับปฏิบัติการ มีแถบกว้าง ๑ เซนติเมตร ๓ แถบ แถบแรกห่างจากต้นอินทรธนู ๕มิลลิเมตร และแถบต่อไปเว้นระยะห่างกัน ๕ มิลลิเมตรแถบบนขมวดเป็นวงกลมขนาดวัดเส้นผ่าศูนย์กลางวงใน ๑ เซนติเมตรพนักงานส่วนท้องถิ่นตำแหน่งประเภททั่วไป ระดับปฏิบัติงาน มีแถบกว้าง ๑ เซนติเมตร ๒ แถบแถบแรกห่างจากต้นอินทรธนู ๕ มิลลิเมตร และแถบต่อไปเว้นระยะห่างกัน ๕ มิลลิเมตร แถบบนขมวดเป็นวงกลมขนาดวัดเส้นผ่าศูนย์กลางวงใน ๑ เซนติเมตรพนักงานส่วนท้องถิ่นประเภทพนักงานครูและบุคลากรทางการศึกษาสายงานบริหารสถานศึกษา สายงานนิเทศการศึกษาและสายงานการสอน ให้ใช้อินทรธนูและเครื่องหมายตำแหน่งบนอินทรธนูตามประกาศสำนักนายกรัฐมนตรีเรื่อง การกำหนดให้ใช้เครื่องหมายตำแหน่งของข้าราชการครูและบุคลากรทางการศึกษาโดยอนุโลมทั้งนี้อินทรธนูและเครื่องหมายตำแหน่งบนอินทรธนูให้เป็นไปตามภาพเครื่องหมายอินทรธนูท้ายกฎกระทรวงนี้ข้อ๗ เครื่องแบบพิธีการของพนักงานส่วนท้องถิ่นมีลักษณะและส่วนประกอบเช่นเดียวกับเครื่องแบบพิธีการของสมาชิกสภาท้องถิ่นและผู้บริหารท้องถิ่นเว้นแต่อินทรธนูให้ใช้อินทรธนูแข็งกว้าง ๔ เซนติเมตรยาวตามความยาวของบ่าพื้นสักหลาดสีดำติดทับเสื้อเหนือบ่าทั้งสองข้างจากไหล่ไปคอด้านคอปลายมนติดดุมโลหะสีทองตราครุฑพ่าห์ขนาดเล็กอินทรธนูมีลายดังนี้พนักงานส่วนท้องถิ่นตำแหน่งประเภทวิชาการ ระดับเชี่ยวชาญ ตำแหน่งประเภทอำนวยการท้องถิ่น ระดับสูงและตำแหน่งประเภทบริหารท้องถิ่น ระดับสูง มีแถบสีทองกว้าง ๕ มิลลิเมตรเป็นขอบและปักดิ้นสีทองลายช่อชัยพฤกษ์ยาวตลอดส่วนกลางของอินทรธนู และให้มีแถบสีทองกว้าง๕ มิลลิเมตร ปิดที่ฐานด้านล่างของอินทรธนูพนักงานส่วนท้องถิ่นตำแหน่งประเภททั่วไป ระดับอาวุโส ตำแหน่งประเภทวิชาการ ระดับชำนาญการและระดับชำนาญการพิเศษตำแหน่งประเภทอำนวยการท้องถิ่น ระดับต้นและระดับกลาง และตำแหน่งประเภทบริหารท้องถิ่นระดับต้นและระดับกลาง มีแถบสีทองกว้าง ๕ มิลลิเมตร เป็นขอบและปักดิ้นสีทองลายช่อชัยพฤกษ์ยาวตลอดส่วนกลางของอินทรธนูพนักงานส่วนท้องถิ่นตำแหน่งประเภททั่วไป ระดับชำนาญงาน และตำแหน่งประเภทวิชาการ ระดับปฏิบัติการมีแถบสีทองกว้าง ๑ เซนติเมตร เป็นขอบ และปักดิ้นสีทองลายช่อชัยพฤกษ์มีดอก ๓ ดอกเรียงตามส่วนยาวของอินทรธนูไม่เกิน ๓ ใน ๔ ส่วนของอินทรธนูพนักงานส่วนท้องถิ่นตำแหน่งประเภททั่วไป ระดับปฏิบัติงาน มีแถบสีทองกว้าง ๑ เซนติเมตร เป็นขอบและปักดิ้นสีทองลายช่อชัยพฤกษ์มีดอก ๒ ดอก เรียงตามส่วนยาวของอินทรธนูไม่เกินครึ่งหนึ่งของอินทรธนูพนักงานส่วนท้องถิ่นประเภทพนักงานครูและบุคลากรทางการศึกษาสายงานบริหารสถานศึกษา สายงานนิเทศการศึกษาและสายงานการสอนให้ใช้อินทรธนูและเครื่องหมายตำแหน่งบนอินทรธนูตามประกาศสำนักนายกรัฐมนตรี เรื่องการกำหนดให้ใช้เครื่องหมายตำแหน่งของข้าราชการครู และบุคลากรทางการศึกษา โดยอนุโลมทั้งนี้อินทรธนูและเครื่องหมายตำแหน่งบนอินทรธนูให้เป็นไปตามภาพเครื่องหมายอินทรธนูท้ายกฎกระทรวงนี้ข้อ๔ ให้ยกเลิกความในหมวด ๓เครื่องแบบลูกจ้างประจำขององค์กรปกครองส่วนท้องถิ่นแห่งกฎกระทรวง ฉบับที่ ๑๑ (พ.ศ.๒๕๔๒) ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. ๒๕๐๙และให้ใช้ความต่อไปนี้แทนหมวด ๓เครื่องแบบลูกจ้างประจำ ข้อ ๕ ให้ยกเลิกความในข้อ๘ แห่งกฎกระทรวง ฉบับที่ ๑๑ (พ.ศ. ๒๕๔๒) ออกตามความในพระราชบัญญัติเครื่องแบบเจ้าหน้าที่ส่วนท้องถิ่นพ.ศ. ๒๕๐๙ และให้ใช้ความต่อไปนี้แทนข้อ ๘ เครื่องแบบปฏิบัติงานของลูกจ้างประจำมีลักษณะและส่วนประกอบเช่นเดียวกับเครื่องแบบสีกากีคอพับของสมาชิกสภาท้องถิ่นและผู้บริหารท้องถิ่นเว้นแต่อินทรธนูให้ใช้อินทรธนูอ่อนสีเหลืองหรือสีทอง อินทรธนูมีลาย ดังต่อไปนี้ลูกจ้างประจำที่ได้รับค่าจ้างตั้งแต่๑๖,๑๙๐ บาท ขึ้นไป มีแถบกว้าง ๑ เซนติเมตร ๓ แถบแถบแรกห่างจากต้นอินทรธนู ๕ มิลลิเมตรและแถบต่อไปเว้นระยะห่างกัน ๕ มิลลิเมตร และมีวงกลมขนาดวัดเส้นผ่าศูนย์กลางวงใน ๑เซนติเมตร อยู่เหนือแถบบนลูกจ้างประจำที่ได้รับค่าจ้างตั้งแต่๗,๑๔๐ บาท แต่ไม่ถึง ๑๖,๑๙๐ บาท มีแถบกว้าง ๑ เซนติเมตร ๒ แถบแถบแรกห่างจากต้นอินทรธนู ๕ มิลลิเมตร และแถบต่อไปเว้นระยะห่างกัน ๕ มิลลิเมตรและมีวงกลมขนาดวัดเส้นผ่าศูนย์กลางวงใน ๑ เซนติเมตร อยู่เหนือแถบบนลูกจ้างประจำที่ได้รับค่าจ้างตั้งแต่๔,๘๗๐ บาท แต่ไม่ถึง ๗,๑๔๐ บาท มีแถบกว้าง ๑ เซนติเมตร ๑ แถบ ห่างจากต้นอินทรธนู ๕มิลลิเมตร และมีวงกลมขนาดวัดเส้นผ่าศูนย์กลางวงใน ๑ เซนติเมตร อยู่เหนือแถบบนทั้งนี้อินทรธนูและเครื่องหมายตำแหน่งบนอินทรธนูให้เป็นไปตามภาพเครื่องหมายอินทรธนูท้ายกฎกระทรวงนี้ข้อ๖ ให้เพิ่มความต่อไปนี้เป็นข้อ ๘/๑แห่งกฎกระทรวง ฉบับที่ ๑๑ (พ.ศ. ๒๕๔๒) ออกตามความในพระราชบัญญัติเครื่องแบบเจ้าหน้าที่ส่วนท้องถิ่นพ.ศ. ๒๕๐๙ข้อ ๘/๑ เครื่องแบบพิธีการของลูกจ้างประจำมี๓ ประเภท คือ(๑)เครื่องแบบปกติขาวมีลักษณะและส่วนประกอบเช่นเดียวกับเครื่องแบบปกติขาวของสมาชิกสภาท้องถิ่นและผู้บริหารท้องถิ่นเว้นแต่อินทรธนูให้ใช้อินทรธนูแข็งกว้าง ๔ เซนติเมตร ยาวตามความยาวของบ่าพื้นสักหลาดสีดำ มีแถบสีทองกว้าง ๑ เซนติเมตรเป็นขอบและปักดิ้นสีทองลายดอกประจำยามและใบเทศติดทับเสื้อเหนือบ่าทั้งสองข้างจากไหล่ไปคอ ด้านคอปลายมน ติดดุมโลหะสีทองตราครุฑพ่าห์ขนาดเล็กอินทรธนูมีลาย ดังต่อไปนี้ลูกจ้างประจำที่ได้รับค่าจ้างตั้งแต่๑๖,๑๙๐ บาท ขึ้นไป มีลายดอกประจำยามและใบเทศ ๓ ช่อลูกจ้างประจำที่ได้รับค่าจ้างตั้งแต่๗,๑๔๐ บาท แต่ไม่ถึง ๑๖,๑๙๐ บาท มีลายดอกประจำยามและใบเทศ ๒ ช่อลูกจ้างประจำที่ได้รับค่าจ้างตั้งแต่๔,๘๗๐ บาท แต่ไม่ถึง ๗,๑๔๐ บาท มีลายดอกประจำยามและใบเทศ ๑ ช่อ(๒)เครื่องแบบครึ่งยศมีลักษณะและส่วนประกอบเช่นเดียวกับเครื่องแบบปกติขาวของลูกจ้างประจำเว้นแต่กางเกงหรือกระโปรงให้ใช้ผ้าสีดำ ประดับเครื่องราชอิสริยาภรณ์(๓)เครื่องแบบเต็มยศ มีลักษณะและส่วนประกอบเช่นเดียวกับเครื่องแบบครึ่งยศของลูกจ้างประจำสวมสายสะพายทั้งนี้อินทรธนูและเครื่องหมายตำแหน่งบนอินทรธนูให้เป็นไปตามภาพเครื่องหมายอินทรธนูท้ายกฎกระทรวงนี้ข้อ๗ ให้เพิ่มภาพท้ายกฎกระทรวงนี้เป็นภาพเครื่องหมายอินทรธนูท้ายกฎกระทรวงฉบับที่ ๑๑ (พ.ศ. ๒๕๔๒)ออกตามความในพระราชบัญญัติเครื่องแบบเจ้าหน้าที่ส่วนท้องถิ่น พ.ศ. ๒๕๐๙ข้อ๘ พนักงานส่วนท้องถิ่น ลูกจ้างประจำและพนักงานส่วนท้องถิ่นประเภทพนักงานครู และบุคลากรทางการศึกษาสายงานบริหารสถานศึกษาสายงานนิเทศการศึกษา และสายงานการสอนนอกประจำการ ผู้ใดที่มีสิทธิแต่งเครื่องแบบเจ้าหน้าที่ส่วนท้องถิ่นอยู่ในวันก่อนวันที่กฎกระทรวงนี้ใช้บังคับให้คงใช้เครื่องแบบเจ้าหน้าที่ส่วนท้องถิ่นและเครื่องหมายตำแหน่งบนอินทรธนูได้ตามเดิมต่อไปให้ไว้ ณ วันที่ ๓๐สิงหาคม พ.ศ. ๒๕๖๐พลเอก อนุพงษ์ เผ่าจินดารัฐมนตรีว่าการกระทรวงมหาดไทย[เอกสารแนบท้าย]๑.ภาพเครื่องหมายอินทรธนูท้ายกฎกระทรวง ฉบับที่ ๑๑ (พ.ศ. ๒๕๔๒) ออกตามความในพระราชบัญญัติเครื่องแบบเจ้าหน้าที่ส่วนท้องถิ่นพ.ศ. ๒๕๐๙(ดูข้อมูลจากภาพกฎหมาย)หมายเหตุ:- เหตุผลในการประกาศใช้กฎกระทรวงฉบับนี้ คือ เนื่องจากประกาศคณะกรรมการมาตรฐานการบริหารงานบุคคลส่วนท้องถิ่นเรื่อง กำหนดมาตรฐานกลางการบริหารงานบุคคลส่วนท้องถิ่น (ฉบับที่ ๔) ลงวันที่ ๒๖ธันวาคม ๒๕๕๗ได้ปรับปรุงระบบจำแนกตำแหน่งของพนักงานส่วนท้องถิ่นจากเดิมที่จำแนกตำแหน่งตามมาตรฐานทั่วไป๑๐ ระดับ เป็นให้จำแนกตำแหน่งตามประเภทและสายงานตามลักษณะงาน ๔ ประเภท สมควรกำหนดเครื่องหมายตำแหน่งบนอินทรธนูของเครื่องแบบปฏิบัติราชการและเครื่องแบบพิธีการของพนักงานส่วนท้องถิ่นให้สอดคล้องกับระบบจำแนกตำแหน่งในปัจจุบันประกอบกับได้มีการปรับปรุงระบบการกำหนดตำแหน่งลูกจ้างประจำขององค์กรปกครองส่วนท้องถิ่นโดยแยกตามลักษณะงานและกลุ่มงานตามมาตรฐานกำหนดตำแหน่งและปรับปรุงอัตราค่าจ้างลูกจ้างประจำเพื่อให้สอดคล้องกับระบบการกำหนดตำแหน่งลูกจ้างประจำดังกล่าว สมควรกำหนดเครื่องหมายตำแหน่งบนอินทรธนูของเครื่องแบบปฏิบัติงานของลูกจ้างประจำขององค์กรปกครองส่วนท้องถิ่นให้สอดคล้องกับระบบการกำหนดตำแหน่งดังกล่าวและกำหนดให้มีเครื่องแบบพิธีการของลูกจ้างประจำขององค์กรปกครองส่วนท้องถิ่นจึงจำเป็นต้องออกกฎกระทรวงนี้ภวรรณตรี/จัดทำ๒ ตุลาคม ๒๕๖๐ปุณิกา/ตรวจ๒ ตุลาคม ๒๕๖๐[๑] ราชกิจจานุเบกษาเล่ม ๑๓๔/ตอนที่ ๑๐๐ ก/หน้า ๑๓/๒๙ กันยายน ๒๕๖๐